වසර විසිහතකට පසු උතුරේ ජනතාවට බුලට් එක වෙනුවට බැලට් එක ලබා දුන්නේ වත්මන් රජය බව ශ්‍රී ලංකා නිදහස් පක්ෂයේ භාණ්ඩාගාරික, යෞවන කටයුතු හා නිපුණතා සංවර්ධන ඇමැති ඩලස් අලහ‍ප්පෙරුම මහතා පවසයි.1982දී සංවර්ධන සභා මැතිවරණයේදී එවකට පැවැති එක්සත් ජාතික පක්ෂ රජය උතුරේ ජනතාවගේ ඡන්දය කොල්ලකෑම නිසා එම ජනතාවට ප්‍රජාතත්ත්‍රවාදය කෙරෙහි විශ්වාසය නැතිව ගිය බවත්, එල්.ටී.ටී.ඊ. සංවිධානය ආයුධ අතට ගැනීමට එම තත්ත්වය ආසන්ත හේතුව වූ බවත් ඇමැතිවරයා පවසයි.ශ්‍රී ලංකා නිදහස් පක්ෂ මූලස්ථාන ශ්‍රවණාගාරයේ ඊයේ (4) පැවැති මාධ්‍ය හමුවේදී ඇමැතිවරයා මේ බව පැවැසීය.උතුරු පළාත් සභා මැතිවරණය නිරෝගී ප්‍රජාතන්ත්‍රවාදය ගැබ්වූ මැතිවරණයක් ලෙස පැවැත්වීම සම්බන්ධයෙන් වඩාත්ම සතු‍ටු වන්නේ රජය බවත් හෙතෙම පැවැසීය.ඇමැතිවරයා එහිදී මෙසේද පැවැසීය.උතුරු පළාත් මැතිවරණයේ කටයුතු මේ වනවිට ඉතා සාමකාමී අන්දමින් සිදුකැරෙමින් පවතිනවා. 1982 සංවර්ධන සභා මැතිවරණයේදී එවකට පැවැති එජාප රජය යාල්දේවී දුම්රියෙන් කුරුණෑගල සිට යාපනයට මැරවරයන් යවා එම මැතිවරණය කොල්ල කෑවා.